Louise Schack Elholm (V), 2008-06-03:
Som ministeren påpegede lige før, er lovforslaget i dag nærmest identisk med L 231 fra 2005-06.
Dengang kunne vi i Venstre ikke stemme for forslaget, og det samme gør sig gældende i dag.
Forslagsstillernes intention er at dæmme op for de såkaldte hotellejligheder.
Disse er ikke reguleret under boligreguleringen, men hører under erhvervslejeloven.
Man vil dæmme op ved at tilføje et afsnit i boligreguleringsloven, hvori der står, at kommunerne skal godkende udlejning, såfremt en bolig udlejes til andet end fysiske personer.
I Venstre har vi stor forståelse for lejernes problemstilling.
Vores klare holdning er, at lejerne skal have rimelige og anstændige vilkår.
Lejerne skal også være sikret en ordentlig retsstilling.
Imidlertid er det ikke vores opfattelse, at dette lovforslag vil gøre hverken fra eller til.
Det skyldes flere ting.
For det første vil man gennem en ændring af boligreguleringen ikke dække alle kommuner.
Det vil sige, at der vil være flere forskellige regler fra kommune til kommune.
Mener SF og Socialdemokraterne, at det er særlig gennemskueligt?
Er det så specielt nemt for den enkelte lejer at finde ud af reglerne?
Det synes vi ikke i Venstre.
For det andet lukker det her forslag slet ikke for den såkaldte boligfidus.
Erhvervslejemål kan nemlig stadig finde sted, hvis de bare godkendes af kommunen.
Derudover vil jeg blot henvise til ministerens meget saglige argumentation.
På fornemste vis redegjorde hun for, hvorfor dette lovforslag ikke virker i praksis.
Så jeg vil tillade mig at konkludere følgende: SF og Socialdemokraterne ønsker at gribe ind, og det er sympatisk nok.
Imidlertid virker det, som om lovforslaget ikke er særlig gennemarbejdet.
Det resulterer desværre i, at lovforslaget i praksis ikke løser nogen problemer, og så er vi jo lige vidt.
Jeg tror, at det eneste, som dette lovforslag vil føre med sig, er øget bureaukrati.
Ved at bede kommunerne om at godkende al udlejning for virksomheder sætter man et enormt apparat i gang.
Det vil helt sikkert betyde mindre fleksibilitet og endnu mere papirarbejde.
Det er vi i Venstre ikke tilhængere af.
Her til sidst kan jeg ikke lade være med at undre mig over, at dette lovforslag om at tilføre kommunerne flere bureaukratiske opgaver er fremsat af lige netop Socialdemokraterne.
Hvis ikke jeg tager meget fejl, lovede Socialdemokraterne for nylig kommunerne et såkaldt frihedsbrev.
Socialdemokraterne skriver i deres oplæg til frihedsrettigheder, og jeg citerer: »Kommunernes administrative byrder skal reduceres med mindst 10 pct. inden for 5 år. Ved at reducere mængden af administrative krav til kommunerne, bliver der mere frihed og tid til den direkte borgerkontakt.« På den ene side lover Socialdemokraterne altså mere frihed til kommunerne, mens de på den anden side ønsker at pålægge dem mere detailstyring, flere opgaver og mere papirarbejde.
Jeg synes ikke, at de socialdemokratiske intentioner går hånd i hånd med den politik, de ønsker at vedtage her i salen.
Men det kan jo efterhånden ikke komme som er særlig stor overraskelse, at Socialdemokraterne lover ét, men gør noget andet - det stik modsatte.
Som jeg tidligere har argumenteret for, mener jeg, at det her forslag ikke er den rigtige vej at gå, og Venstre kan dermed ikke støtte forslaget.